Okresná prokuratúra Bratislava I 
Kvetná 13, 820 05 Bratislava 2 	

Sp. zn. : 1 Pv 27/12/1101	Bratislava I, 7.8.2012
EEČ : 2-8-50-2012

U Z N E S E N I E

Trestná vec:	obvinený XXXXX 
Prečin:	Ohrozenie pod vplyvom návykovej látky podľa § 289 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Bratislava I
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Oddeleniu bezpečnosti cestnej premávky Okresného dopravného inšpektorátu Okresného riaditeľstva Policajného zboru Bratislava I,

dňa 6.1. 2012 v čase o 00,30 hodine v Bratislave po Námestí 1. mája pred kinom Tatra viedol osobné motorové vozidlo značky Citroen, čiernej farby, evidenčného čísla XXXXX pričom bol zastavený a kontrolovaný hliadkou Pohotovostnej motorizovanej jednotky Krajského riaditeľstva Policajného zboru Bratislava, kde pri vykonaní kontroly bol vyzvaný hliadkou Policajného zboru k vykonaniu lekárskeho vyšetrenia na zistenie prítomnosti omamných a psychotropných látok v organizme, ktorému sa dobrovoľne podrobil a výsledky toxikologického skríningu  na prítomnosť THC, amfetamínu a metamfetamínu boli pozitívne, čím vykonával činnosť v stave vylučujúcom spôsobilosť, ktorý si privodil vplyvom návykovej látky,  pri ktorej by mohol ohroziť život alebo zdravie ľudí alebo spôsobiť značnú škodu na majetku,

pretože výsledky skráteného vyšetrovania preukazujú, že nejde o trestný čin, ale  ide o skutok, ktorý by mohol byť priestupkom.

Odôvodnenie:
Uznesením povereného príslušníka Policajného zboru Obvodného oddelenia Policajného zboru Staré mesto - východ Odboru poriadkovej polície Okresného riaditeľstva Policajného zboru  Bratislava I  číslo XXXXX bolo v zmysle § 206 odsek 1 Trestného poriadku vznesené obvinenie XXXXX za prečin ohrozenia pod vplyvom návykovej látky podľa  § 289 odsek 1  Trestného zákona na tom skutkovom základe, že dňa 6.1. 2012 v čase o 00,30 hodine v Bratislave po Námestí 1. mája pred kinom Tatra viedol osobné motorové vozidlo značky Citroen, čiernej farby, evidenčného čísla XXXXX, pričom bol zastavený a kontrolovaný hliadkou Pohotovostnej motorizovanej jednotky Krajského riaditeľstva Policajného zboru Bratislava, kde pri vykonaní kontroly bol vyzvaný hliadkou Policajného zboru k vykonaniu lekárskeho vyšetrenia na zistenie prítomnosti omamných a psychotropných látok v organizme, ktorému sa dobrovoľne podrobil a výsledky toxikologického skríningu  na prítomnosť THC, amfetamínu a metamfetamínu boli pozitívne, čím vykonával činnosť v stave vylučujúcom spôsobilosť, ktorý si privodil vplyvom návykovej látky,  pri ktorej by mohol ohroziť život alebo zdravie ľudí alebo spôsobiť značnú škodu na majetku,

	Dňa 6.6. 2012 bol na Okresnú prokuratúru Bratislava I povereným príslušníkom Policajného zboru Obvodného oddelenia Policajného zboru Staré mesto - východ Odboru poriadkovej polície Okresného riaditeľstva Policajného zboru  Bratislava I predložený vyšetrovací spis s návrhom na podanie obžaloby na obvineného XXXXX za prečin ohrozenia pod vplyvom návykovej látky podľa § 289 odsek 1 Trestného zákona.

	Preskúmaním spisového materiálu na vec sa vzťahujúceho som zistil nasledovný skutkový stav, na základe ktorého som dospel k záveru, že konaním obvineného XXXXX neboli naplnené zákonné znaky prečinu ohrozenia pod vplyvom návykovej látky podľa § 289 odsek 1 Trestného zákona, a to z nasledovných dôvodov :

	Obvinený XXXXX sa v plnom rozsahu doznal ku spáchaniu predmetného skutku, ktorý oľutoval.

	Svedok XXXXX, službukonajúci príslušník Policajného zboru uviedol, že pri kontrole vodiča XXXXX tento javil  známky požitia omamných látok, čo aj sám doznal, že asi 20 hodín pred jazdou užil omamnú látku. Menovaný vodič sa následne dobrovoľne podrobil  lekárskemu vyšetreniu s pozitívnym výsledkom na THC.

Z výsledkov toxikologicko - chemickej analýzy číslo Ž-51/12 vyplýva, že u obvineného XXXXX boli hodnoty v časti Skupinový imunochemický skríning omamných, psychotropných látok a liečiv v  moči 2000,0 ng/ml Amfetamíny a metamfetamíny a 274,0 ng/ml Extáza, 76,9 ng/ml Kanabinoidy, pričom imunovyšetrenie poskytuje iba predbežný (orientačný) analytický výsledok a na potvrdenie výsledku resp. pozitivity musí byť použitá špecifická analytická metóda (napr. GC/MS alebo LC/MS).

Zo záverom odborného vyjadrenia číslo 7/2012 XXXXX je zrejmé, že toxikologicko - chemická analýza vo vzorke krvi XXXXX preukázala, že v krvi je prítomný metamfetamín. Je to psychotropná látka, ktorá sa v krvi objaví po niekoľkých minútach a maximálnu koncentráciu dosahuje do dvoch hodín po dávke. Až 70% dávky sa vylúči močom do 24 hodín. V moči sa dá u chronických abúzerov dokázať aj dva dni po dávke. Metabolizmus metamfetamínu je rýchly, preto sú množstvá v krvi pomerne nízke, ale svedčia o požití danej látky.
	
	Podľa § 8 Trestného zákona trestný čin je protiprávny čin, ktorého znaky sú uvedené v tomto zákone, ak tento zákon neustanovuje inak.

	Podľa § 9 Trestného zákona trestný čin je prečin a zločin.

	Podľa § 10 odsek 1 Trestného zákona prečin je
a)	trestný čin spáchaný z nedbanlivosti alebo
b)	úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby neprevyšujúcou päť rokov.

Podľa § 15 Trestného zákona trestný čin je spáchaný úmyselne, ak páchateľ
a) chcel spôsobom uvedeným v tomto zákone porušiť alebo ohroziť záujem chránený týmto zákonom, alebo 
b) vedel, že svojím konaním môže také porušenie alebo ohrozenie spôsobiť, a pre prípad, že ho spôsobí, bol s tým uzrozumený.

	Podľa § 17 Trestného zákona pre trestnosť činu spáchaného fyzickou osobou treba úmyselné zavinenie, ak  tento zákon výslovne neustanovuje, že stačí zavinenie z nedbanlivosti.

	Podľa § 289 odsek 1 Trestného zákona sa prečinu ohrozenia pod vplyvom návykovej látky dopustí ten, kto vykonáva v stave vylučujúcom spôsobilosť, ktorý si privodil vplyvom návykovej látky, zamestnanie alebo inú činnosť, pri ktorých by mohol ohroziť život alebo zdravie ľudí alebo spôsobiť značnú škodu na majetku a potrestá sa odňatím slobody až na jeden rok.

	Podľa § 2 odsek 10 Trestného poriadku orgány činné v trestnom konaní postupujú tak, aby bol zistený skutkový stav veci, o ktorom nie sú dôvodné pochybnosti, a to v rozsahu nevyhnutnom na ich rozhodnutie.

	Podľa § 2 odsek 12 Trestného poriadku orgány činné v trestnom konaní a súd hodnotia dôkazy získané zákonným spôsobom podľa svojho vnútorného presvedčenia založeného na starostlivom uvážení všetkých okolností prípadu jednotlivo i v ich súhrne nezávisle od toho, či ich obstaral súd, orgány činné v trestnom konaní alebo niektorá zo strán.

	Podľa § 214 odsek 1 Trestného poriadku prokurátor alebo policajt postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale  ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní.
	
	Preskúmaním spisového materiálu na vec sa vzťahujúceho som zistil, že poverený príslušník Policajného zboru sa dostatočne vysporiadal so všetkými okolnosťami prípadu a zistil skutočný stav veci, avšak konanie obvineného  na základe takto vykonaného dokazovania nenaplnilo zákonné znaky trestného činu ohrozenia pod vplyvom návykovej látky podľa § 289 Trestného zákona po objektívnej, ani subjektívnej stránke.

Výsledky toxikologicko - chemickej analýzy číslo Ž-51/12 konštatujú skupinový imunochemický skríning omamných, psychotropných látok a liečiv v moči obvineného 2000,0 ng/ml Amfetamíny a metamfetamíny a 274,0 ng/ml Extáza, 76,9 ng/ml Kanabinoidy,  pričom imunovyšetrenie poskytuje iba predbežný (orientačný) analytický výsledok a na potvrdenie výsledku resp. pozitivity musí byť použitá špecifická analytická metóda (napr. GC/MS alebo LC/MS). Odborné vyjadrenie z odvetvia toxikológie však nezodpovedalo otázku, aké množstvo omamnej resp. psychotropnej látky mal obvinený v čase vedenia motorového vozidla a až po takomto zistení by sa následne znalec z odvetvia psychiatrie mal vyjadriť podľa zisteného množstva resp. koncentrácie, či bol obvinený v čase vedenia motorového vozidla bol natoľko ovplyvnený, že nemohol vozidlo bezpečne viesť, a tým by ohrozil účastníkov cestnej premávky resp. ich majetok.

	Z doposiaľ zadovážených dôkazov je teda zrejmé, že obvinený XXXXX užil omamnú a psychotropnú látku s obsahom amfetamínu, metamfetamínu a kanabinoidov, avšak žiadnym dôkazom nebolo preukázané také ovplyvnenie jeho organizmu, ktoré by sa mohlo považovať za stav, v ktorom by pri vedení motorového vozidla mohol ohroziť život alebo zdravie ľudí alebo spôsobiť značnú škodu na majetku. Takýto záver by bolo možné učiniť iba na základe znaleckého dokazovania  z odboru zdravotníctvo alebo odborným vyjadrením psychiatra, čo však v tejto trestnej veci absentuje, preto vo veci sa jedná o podozrenia zo spáchania priestupku podľa § 22 Zákona o priestupkoch, na prejednanie ktorého je príslušný správny orgán dopravnej polície.

	Na základe uvedených skutočností som preto rozhodol som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Bystrík Palovič
prokurátor